风赋
陆冲 (WeiJin)
爰太玄之遐始，惟浮沉之剖分。详乾坤之至德，莫风气之独尊。配无形于大象，化万品于烟煴。释凝润于黄壤，降霈泽于苍元。生无常域，潜无定栖。擢昧聚发，寻虚散归。肆六合以骋迈，括毫毛而徘徊。引沈性于未萌，挫发形于已就。宣刚柔之流化，导四气之灵候。若乃祝融司节，炎精赫奕。敛朱唇而长啸，承音响而来薄。猥熻熠以盈扉，冽缠绵以结幕。九域荡摇，区宇挥霍。